વિશ્વાસના કુટુંબ સાથેનો નજીકનો ઘરોબો ધરાવતા ગાયનેક ડૉ. પટેલે તમારું મેન્યુઅલ ચેક-અપ કરી, વિશ્વાસનો સીમેન અને તમારા સોનોગ્રાફી રિપોર્ટ માટેની ભલામણ કાગળ ઉપર ઉતારી તમને લૅબોરેટરીમાં મોકલી આપ્યાં. થોડી ફડક સાથે જરૂરી પરીક્ષણો લૅબ.માં આપી તમે ક્યારેય ના અનુભવ્યો હોય એવો એક ઉચાટનો ભાર માથે લઈ તમે પતિ સાથે ઘરે આવ્યાં. શું હશે? મારામાં શું ખામી હશે? નો ફફડાટ તમને બીજા દિવસે સાંજે વિશ્વાસ લૅબ.માંથી રિપોર્ટ લઈ ડૉક્ટરને બતાવીને ના આવ્યો ત્યાં સુધી પીડતો રહ્યો. છેક સાંજે તમારા પતિને તમે માયુસ ચહેરે આવતો જોતાં જ સામે ધસી ગયાં, એકદમ રઘવાયા સૂરે તમે પૂછ્યું, “શું થયું વિશ્વાસ? શું કહ્યું ડૉક્ટરે?” વિશ્વાસે થોડી ઝૂકેલી નજરે, દયામણા ચહેરે, પરાણે હોઠ ફફડાવતાં કહ્યું : “અનિતા, તું બિલકુલ નૉર્મલ છે, પરંતુ મારો સીમેન રિપોર્ટ નૉર્મલ નથી. ડૉક્ટરના કહેવા મુજબ ડાઉન સીમેન કાઉન્ટ ઇન્ક્રીઝ થાય એમ નથી. બસ માત્ર બાળક દત્તક લેવા સિવાય બીજો કોઈ વિકલ્પ આપણી પાસે નથી.”